## Rješenje Ustavnog suda Republike Hrvatske broj U-III-84/1995. od 5. travnja 1995. godine

### NN 26/1995 (20.4.1995.), Rješenje Ustavnog suda Republike Hrvatske broj U-III-84/1995. od 5. travnja 1995. godine

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić
predsjednik Suda, te suci Zdravko Bartovčak, dr. Velimir Belajec, dr. Nikola
Filipović, Ante Jelavić Mitrović, mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen Žuvela, u povodu
ustavne tužbe Ž. L. zastupanog po punomoćniku P. J., odvjetniku iz P.,
na sjednici održanoj dana 5. travnja 1995. godine, donio je slijedeće

## RJEŠENJE

### USTAVNOG SUDA REPUBLIKE HRVATSKE BROJ U-III-84/1995. OD 5. TRAVNJA 1995. GODINE

1. Ustavna tužba se odbacuje.

2. Ovo rješenje objavit će se u "Narodnim novinama"

**Obrazloženje**

Ž. L. podnio je ustavnu tužbu po punomoćniku P. J., odvjetniku
iz P., tvrdeći da mu je rješenjem izvanraspravnog vijeća županijskog suda
u P. Kž -5/95 od 19. siječnja 1995. godine, kojim je preinačeno rješenje
Općinskog suda u P. K-351/94 od 20. prosinca 1994. godine, povrijeđena
ustavna prava iz članaka 26. i 29. stavak 3. Ustava Republike Hrvatske
(svi su građani i stranci jednaki pred sudovima i drugim državnim i inim
tijelima, koja imaju javne ovlasti - dokazi pribavljeni na nezakonit način
ne mogu se uporabiti u sudskom postupku).

Prvostupanjskim rješenjem K-351/94 izdvojen je dio spisa
fotodokumentacija rekonstrukcije teških krađa, a preinačenim rješenjem
K -5/95 na taj način da se preko teksta zaljepljuje neproziran papir. Smatra
da se ovakvim postupkom (papir se može odlijepiti) omogućava da se to upotrijebi
kao dokaz u postupku a što predstavlja grubo kršenje članka 8. Opće deklaracije
o pravima čovjeka (svatko ima pravo da ga nadležni nacionalni sudovi efikasno
štite od djela kršenja osnovnih prava koja su mu priznata Ustavom ili zakonom).

**Ustavna tužba nije dopuštena.**

U provedenom poslupku je utvrđeno da kazneni postupak
protiv podnositelja ustavne tužbe nije dovršen.

Prema članku 28. Ustavnog zakona o Ustavnom sudu Republike
Hrvatske ("Narodne novine", broj 13/1991) svatko može Ustavnom
sudu podnijeti ustavnu tužbu ako smatra da mu je odlukom sudbene, upravne
vlasti ili drugih tijela koja imaju javne ovlasti, povrijeđeno jedno od
Ustavom utvrđenih sloboda i prava čovjeka i građanina (ustavno pravo) ako
je zbog povrede ustavnih prava dopušten pravni put, ustavna tužba može
se podnijeti tek nakon što je iscrpljen taj pravni put.

Izjavljivanjem žalbe protiv rješenja Općinskog suda u
P. broj K-351/94 od 20. prosinca 1994. godine, i odlučivanjem o toj žalbi
rješenjem Županijskog suda broj K -5/95 od 19. siječnja 1995. godine nije
iscrpljen drugi dopušteni pravni put jer kazneni postupak u istom predmetu
nije okončan. Ta se rješenja odnose na procesne radnje koje se donose u
tijeku postupka i protiv njih se ne može podnositi ustavna tužba.

Tek kad će postupak biti dovršen presudom i tek kad bude
iscrpljen pravni put u odnosu na presudu - tek tada će se moći podnijeti
ustavna tužba.

Slijedom izločenog nisu ispunjene pretpostavke odredbi
članka 28. stavak 2. Ustavnog zakona o Ustavnom sudu Republike Hrvatske
("Narodne novine", broj 13/1991), to jest nije iscrpljen drugi
dopušteni pravni put, pa nisu ispunjene pretpostavke za odlučivanje o biti
stvari ove ustavne tužbe, pa je temeljem članka 26. Ustavnog zakona o Ustavnom
sudu Republike Hrvatske riješeno kao u izreci.

Objava ovog rješenja temelji se na odredbi članka 20.
stavak 1. Ustavnog zakona o Ustavnom sudu Republike Hrvatske.

Broj: U-III-84/ 1995

Zagreb, 5. travnja 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

Rješenje, NN 26/1995-549